རྒྱ་གར་གྱི་ཁོར་ཡུག་སྲུང་སྐྱོབ་ལྷན་ཁང་གིས་ལོ་འདིར་ཧིན་ཐེར་འབུམ་༧་འགྲོ་གྲོན་བཏང་ནས་རྡུལ་གནོན་ཆུ་གཏོར་འཕྲུལ་ཆས་ཉོ་རྒྱུ་དང་མཁའ་རླུང་འབག་བཙོག་གི་ཚད་གཞི་ཐོ་འགོད་བྱེད་པའི་སྲིད་ཇུས་ཁག་ཅིག་ལག་ལེན་བསྟར་འཆར་ཡོད།རྒྱ་གར་གྱི་གྲོང་ཁྱེར་ཆུང་ཁག་ལ་མཁའ་རླུང་འབག་བཙོག་བཀག་འགོག་བྱེད་པའི་འཆར་གཞི་མེད་པ་དང་གྲོང་ཁྱེར་དེ་དག་གི་མང་ཆེ་བ་རྒྱ་གར་བྱང་ཕྱོགས་སུ་འདུག་ཅེས་བཤད་ཡོད་པ་རེད།རྒྱ་གར་གྱི་ཨུ་དྷར་པུར་དྷེ་ཤི་མངའ་སྡེའི་ཀན་པུར་གྲོང་ཁྱེར་ལ་མི་འབོར་ས་ཡ་༣་ཡོད་པ་དང་གྲོང་ཁྱེར་དེ་འཛམ་གླིང་གི་མཁའ་རླུང་ཆེས་འབག་བཙོག་ཆེས་སྡུག་ཤོས་ཀྱི་གྲོང་ཁྱེར་དེ་ཡིན་རུང་གྲོང་ཁྱེར་དེར་མཁའ་རླུང་བརྟག་དཔྱད་ཀྱི་མ་ལག་གཅིག་ལས་མེད།ཀན་པུང་གྲོང་ཁྱེར་ལ་ཉུང་མཐའ་ཡང་མཁའ་རླུང་འབག་བཙོག་བརྟག་དཔྱད་ཀྱི་མ་ལག་ལྔ་དགོས་ཀྱིན་འདུག་ཅེས་བཤད་ཡོད་པ་མ་ཟད།ཨ་མི་རི་ཀའི་མཁའ་རླུང་འབག་བཙོག་བརྟག་དཔྱད་ཁང་གིས་མཁའ་རླུང་གི་ཚད་གཞི་ཨང་གྲངས་ཀླད་གོར་ནས་༥༠་བར་ཡིན་ན་མཁའ་རླུང་གཙང་མར་བརྩི་ཆོག་པ་དང་།དེའི་ཡན་ཆད་བརྒལ་ན་མིའི་བདེ་ཐང་ལ་གནོད་པའི་ཚད་ཐིག་རེའུ་མིག་ལ་གཞིགས་ཚེ།ཀན་པུར་གྲོང་ཁྱེར་གྱི་མཁའ་རླུང་གཙང་བཙོག་གི་ཚད་གཞི་ནི་ཨང་གྲངས་༡༧༣་བརྒལ་ཡོད་ཅིང་།གད་སྙིགས་དང་བཟོ་གྲྭའི་བཙོག་སྙིགས་སོགས་ཀྱིས་གྲོང་ཁྱེར་དེའི་ཉེ་འགྲམ་དུ་རྒྱུག་པའི་ཆུ་བོ་གངྒ་ཡང་འབག་བཙོག་བྱས་ནས་མིའི་ལོངས་སྤྱོད་དང་ས་ཞིང་ལ་འདྲེན་གཏོང་བྱ་རྒྱུར་ཕན་ཐོགས་མེད་པར་གྱུར་ཡོད།